google/wiki40b huggingface dataset:
שלווניה

שלווניה היא פרט נגרות הבנוי כמסגרת המכסה את התפר שבין משקוף לבין הקיר שבו הוא מותקן.
בין משקוף הדלת ובין הקיר שסביבו קיים תפר או סדק שנוצר כתוצאה של הזעזוע שבסגירת דלת. כמו כן החומרים הנפוצים שמהם עשוי המשקוף (עץ או פח מגלוון) ומהם בנוי קיר (לבנים או בטון) אינם מאפשרים הדבקה וחיבור איכותי וזאת בשל רמת דיוק שונה של הרכיבים: יציקת בטון או בנייה מלבנים לעולם לא תהיה ישרה באותה מידה שבה מיוצר רכיב מתכתי או עץ. מטרתה של השלווניה היא לכסות ולהסתיר את התפר באופן שהיא תיראה כחלק בלתי נפרד מהמשקוף. השלווניה למעשה תוחמת את פתח הדלת ובכך תורמת בעיצוב פתח הדלת על ידי "סימון" גבול המשקוף לקבלת מראה מדורג כלפי פנים הפתח.

השלווניה בבניה בישראל

הבניה הנפוצה בישראל היא בניה בבלוקים ובבטון מזוין. משקופי הדלתות הפנימיות הנפוצים עשויים עץ. השלווניות עד לשנות התשעים עשויות בדרך כלל פרופיל עץ שנחתך לזווית של 45 מעלות בקצהו העליון ליצירת מסגרת מלבנית (חיתוך גרונג) ונצבע בצבע שמן יחד עם המשקוף. החל משנות התשעים החל השימוש גם בשלווניות בעלות גימור מוכן שהתקנתם דורשת חיתוך על פי מידה באתר והדבקה בלבד (ללא צביעה).
קרולינה מתילדה, נסיכת שלזוויג-הולשטיין-זונדרבורג-אוגוסטנבורג

ביוגרפיה

קרולינה מתילדה נולדה ב-25 בינואר 1860 באוגוסטנבורג, לפרידריך השמיני, דוכס שלזוויג-הולשטיין-זונדרבורג-אוגוסטנבורג ולאדלהייד, נסיכת הוהנלוהה-לנגנבורג, בתם של ארנסט הראשון, נסיך הוהנלוהה-לנגנבורג ופאודורה, נסיכת ליינינגן. סבתה מצד אמה הייתה אחותה למחצה של ויקטוריה, מלכת הממלכה המאוחדת, שהייתה סבתו של וילהלם השני, קיסר גרמניה. יחד עם אחיה ואחיותיה בילתה קרולינה מתילדה ילדות שקטה באחוזה המשפחתית שבפרוסיה (כיום חלק מהעיר לובסקו שבפולין), לשם הוגלתה המשפחה משלזוויג על ידי הדנים לאחר מלחמת שלזוויג הראשונה. בשנת 1864, לאחר מותו של פרדריק השביעי, מלך דנמרק ללא יורש, ניצל קנצלר גרמניה אוטו פון ביסמרק את המצב הפוליטי הסוער שנוצר בדנמרק כדי להכניס כוחות גרמניים לדוכסות שלזוויג ולהכריז על אביה של אוגוסטה ויקטוריה כדוכס. פרידריך השמיני חזר עם משפחתו לקיל שם הם התקבלו על ידי האוכלוסייה הגרמנית ברובה כמושיעים לאחר שנים ארוכות של שלטון דני. אולם שלטונו של פרידריך נמשך פחות משנתיים שכן במהרה סופחה הדוכסות לתוך ממלכת פרוסיה ואיבדה את עצמאותה. המשפחה הוגלתה שנית מביתה ההיסטורי ועברה להתגורר בגותה.
בשנת 1881 התחתנה אחותה אוגוסטה ויקטוריה, נסיכת שלזוויג-הולשטיין-זונדרבורג-אוגוסטנבורג עם וילהלם, נסיך פרוסיה, ובשנת 1888 הם הוכתרו כקיסרי גרמניה. ב-19 במרץ 1885 התחתנה קרולינה מתילדה עם פרידריך פרדיננד, דוכס שלזוויג-הולשטיין-זונדרבורג-גליקסבורג, ממנו נולדו לה 6 ילדים. בשנת 1931 מת אלברט, דוכס שלזוויג-הולשטיין ללא יורשים, ובעקבות כך הפך בעלה פרידריך פרדיננד לראש בית אולדנבורג, והחל לשאת בתואר "דוכס שלזוויג-הולשטיין". ב-20 בפברואר 1932 מתה קרולינה מתילדה בגרינהולץ, לאחר שסבלה בשנותיה האחרונות ממחלת לב.
תיק איפקרס

תקציר העלילה

מדען בשם ד"ר רדקליף נחטף ועוזרו נרצח. הארי פאלמר (מייקל קיין) עובד במשרד ההגנה הבריטי. הוא נקרא לפגישה עם הבוס שלו קולונל רוס (גאי דולמן) המודיע לו כי רדקליף קשור למזימת חטיפתם של עוד 16 מדענים ושחרורם לאחר שעברו כנראה שטיפת מוח שלא מאפשרת להם להמשיך בעבודתם המדעית והסודית. רוס מעביר אותו ליחידה העוסקת בחקירת המקרים האלה ומפקדה הוא מייג'ור דולבי (נייג'ל גרין).
דולבי הוא אדם קשוח הדורש תוצאות. הוא מתדרך את הסוכנים כי החשוד העקרי הוא אריק גרנטבי ויש לעקב אחריו. פאלמר מתחבר לגון קרסוול (גורדון ג'קסון) המדריך אותו בשיטות הפעולה וכן לסוכנת ג'ין קורטני (סיו קורטני) אתה הוא מנהל רומן קצר.
בעזרת ידיד מהסקוטלנד יארד מאתר פאלמר את גרנטבי (פרנק גליף) ועוזרו המכונה האוסמרטין ומתפתח ביניהם עימות. לבסוף נעצר האוסמרטין אך נרצח בתחנת המשטרה על ידי אדם שהציג עצמו כפאלמר.
הם פושטים על מחסן עזוב לאחר שקבלו ידיעה ששם נמצא רדקליף אך לא מוצאים שם דבר. פאלמר מוצא במקום סרט הקלטה עליו כתוב IPCRESS אבל כשמריצים אותו על רשמקול נשמעים רק צלילים צורמים.
פאלמר ודולבי נפגשים עם גרנטבי והוא מוכן להביא לשחרור של רדליף תמורת תשלום.
רדקליף מוחלף בעד 25.000 פאונדס. בעת ההחלפה רואה פאלמר צל חשוד ופותח עליו באש. מסתבר שהרג סוכן של הCIA שגם הם התעניינו בתהליך. סוכן נוסף של ה-CIA מתרה בו שאם יווכח שהריגת הסוכן האמריקאי לא הייתה בטעות, הוא יהרוג אותו.
רדקליף נראה תקין מבחינה חיצונית אך אינו יכול להתחיל בהרצאה לסטודנטים ונראה שאיבד את יכולתו המדעית. קרסוול מגלה את פרוש המילה Ipcress לאחר שהוא מגלה ספר פסיכולוגיה המתאר שיטה לשטיפת מוח בשם Induction of Psychoneuroses by Conditioned Reflex under Stress‏(IPCRESS) אך הוא נרצח זמן קצר לאחר מכן. פאלמר מרגיש כי חייו בסכנה ודולבי מציע לו לברוח לפריז.
ברכבת לפריז פאלמר נחטף ומועבר לתא בודד. נאמר לו שהוא באלבניה. גרנטבי מגלה לו שהוא החוטף והוא עומד לעבור "טיפול". פאלמר שקרא את הספר יודע איך לעמוד נגד הטיפול על ידי גרימת כאב עצמי שתטה את תשומת לבו.
לבסוף מצליח פאלמר לברוח ומגלה שהוא בלונדון. הוא מתקשר לדולבי שיושב אותה שעה עם גרנטבי. דולבי משתמש בסיסמת ההפעלה ומורה לפאלמר לזמן את רוס למחסן. פאלמר עומד עם אקדח שלוף נגד רוס ודולבי. דולבי מצווה עליו בעזרת סיסמת ההפעלה ("כעת הקשב לי") להרוג את הבוגד רוס אבל פאלמר מהסס ונפצע בידו מחתיכת מתכת. הכאב גורם לו להכיר במצבו האמיתי והוא יורה בדולבי (שהיה סוכן כפול) והורג אותו.
גניבת דעת

גניבת דעת בהלכה היהודית הוא האיסור להטעות את הזולת ולגרום לו לחשוב באופן מוטעה דבר מסוים, ובכללו לתת לזולת רושם מוטעה על כוונותיך האמיתיות כלפיו. איסור גניבת דעת הוא דווקא כאשר האדם גורם במעשיו לגניבת דעת ועושה מעשה מיוחד לשם כך, אבל אם השני טועה מדעתו וחושב שהלה עשה בשבילו מעשה מיוחד, ללא שהעושה עשה פעולה כדי שיחשוב כך, אין בכך איסור גניבת דעת.

הלכה

הרמב"ם פוסק:
אסור לאדם להנהיג עצמו בדברי חלקות ופיתוי. ולא תהיה אחת בפה ואחת בלב, אלא תוכו כברו; והעניין שבלב, הוא הדבר שבפה. ואסור לגנוב דעת הבריות, ואפילו דעת הגוי.
כיצד? לא ימכור לגוי בשר נבלה בכלל שחוטה, ולא מנעל של מתה במקום מנעל של שחוטה.  ולא יסרב [יפציר] בחברו שיאכל אצלו, והוא יודע שאינו אוכל, וירבה לו בתקרובת, והוא יודע שאינו מקבל; ויפתח לו חביות שהוא צריך לפתוח אותן למוכרן, כדי לפתותו שבשביל כבודו פתח.  וכן כל כיוצא בזה.  אפילו מילה אחת של פיתוי ושל גניבת הדעת, אסורה; אלא שפת אמת ורוח נכון, ולב טהור מכל עמל והוות.
— משנה תורה לרמב"ם, ספר המדע, הלכות דעות, פרק ב'

דוגמאות

איסור העתקה בבחינות נובע מאיסור זה של גניבת דעת, מפני שמטעה אחרים וגורם להם לחשוב שהישגיו טובים מכפי שהם באמת.
בתנ"ך יש מספר מקרים שבהם נעשה גניבת דעת שלכאורה מוצדקים, כאשר אברהם מבקש משרה לטעון שהיא אחותו ולא אשתו, כאשר יעקב מקבל את הברכות בטענה שהוא עשו, וכאשר משה מבקש מפרעה לצאת למדבר לשלשה ימים של הקרבה, כאשר הוא מתכוון לעזוב לגמרי.
נאביל דיראר

קריירת מועדונים

דיראר נולד בקזבלנקה, אך התחיל את קריירת הכדורגל שלו בבלגיה. בשנת 2004 חתם בדיאגם ספורט. יכולתו המרשימה משכה את תשומת הלב של מועדונים רבים בבלגיה, ובקיץ 2006 חתם בווסטרלו, לאחר שנתיים עבר לקלאב ברוז'.
בעונתו הראשונה במועדון, סיים עם המועדון במקום השלישי שמוביל למוקדמות הליגה האירופית. בעונת 2009/2010 דיראר היה שחקן מפתח בקבוצה, אך מעל לכל בלטה התנהגותו על כר הדשא ומחוצה לו: במשחק נגד מכלן דיראר ירק על פניו של ג'וני בויינס והורחק ל-2 משחקים; בספטמבר 2009 נשלח להתאמן עם קבוצת המילואים לאחר שאיחר לאימון; בתחילת עונת 2010/2011, דיראר נשלח שוב להתאמן עם קבוצת המילואים למשך שבועיים לאחר שלא הגיע ליום האוהדים, אף על פי שטען כי לא הופיע מפני שהוא היה חולה; בעקבות ההפסד נגד לוקרן ב-23 באוקטובר, דיראר נשלח שוב להתאמן עם קבוצת מילואים לשלושה שבועות.
ב-30 בנובמבר 2011 דיראר הבקיע את השער הראשון בתחילת הקאמבק המדהים של קבוצתו נגד מאריבור במסגרת שלב הבתים של הליגה האירופית לאחר שפגרה 3-0 וניצחה 3-4.
ב-31 בינואר 2012, דיראר חתם במונקו תמורת 7.5 מיליון אירו, והיה לשחקן היקר ביותר שנמכר מקלאב ברוז'. ב-13 בפברואר, ערך את הופעת הבכורה שלו בניצחון 0-1 בסטיה. ב-24 בפברואר דיראר הבקיע את שער הבכורה שלו בניצחון 1-2 נגד סטאד לאוואל.

קריירה בינלאומית

דיראר הוא בעל אזרחות כפולה, בלגית ומרוקאית. דיראר הודיע כי בכוונתו לשחק עבור נבחרת בלגיה, אך לאחר שהתברר כי שיחק בנבחרת הצעירה של מרוקו הוא נאלץ לשחק עבורה. ב-11 באוקטובר 2008 ערך את הופעת הבכורה שלו בנבחרת נגד מאוריטניה במסגרת מוקדמות מונדיאל 2010.
האצ'ינוהה

היסטוריה

האזור סביב האצ'ינוהה היה מרכז האוכלוסייה העיקרי של אנשי האמישי. באזור התגלו חורבות רבות המיוחסות ככל הנראה לתקופת ג'ומון. בתקופת הייאן, השטח היה בשליטה של משפחת פוג'יווארה הצפונית עד תבוסתה בידי מינאמוטו נו יוריטומו בתקופת קאמאקורה. הכובשים הקימו באזור חוות סוסים רבות ויישובים מבוצרים.

כלכלה

האצ'ינוהה מהווה מרכז אזורי לתעשייה ומסחר. הדיג ממלא תפקיד משמעותי בכלכלת העיר, אך עם התפתחותה כעיר תעשייה בשנות ה-60 של המאה ה-20, התרחב תחום התעשייה והתעסוקה בעיר והוא כולל מגוון רחב של מוצרים כימים, פלדה, מלט ודשנים.

רכבות

מערכת הרכבות היא אמצעי תחבורה ראשי ועיקרי בהאצ'ינוהה ובמדינה כולה. חברת הרכבות טוהוקו שינקנסן מפעילה שירותי רכבות מהירות (שינקנסן) מהאצ'ינוהה אל מרבית הערים ביפן. כמו כן ישנן חברות קטנות יותר המספקות שירות רכבות ליעדים סמוכים, בתוך העיר עצמה פועלת רכבת עירונית המקשרת בין תחנת הרכבת של השינקנסן לנמל הימי של האצ'ינוהה דרך מרכז העיר.
תת-משקל

המונח תת-משקל מתייחס למצב בו משקלו של אדם נחשב מתחת למשקל בריא. הגדרת המונח מסתמכת על מדד מסת גוף (בראשי תיבות מאנגלית: BMI). אדם שה-BMI שלו מתחת ל-18.5 מוגדר כסובל מתת-משקל. הגדרה רפואית זו יכולה להיות שונה משימושים אחרים של המונח, כמו למשל אלו המבוססים על משיכה גופנית.

בעיות

הבעיה העיקרית עם תת-משקל היא שהוא סימן משני או סימפטום למחלה נסתרת. אובדן משקל בלתי מוסבר דורש אבחון רפואי מקצועי.
תת-משקל עשוי להיות בעצמו גורם למחלה. מערכת החיסון של אנשים הסובלים מתת-משקל קיצוני עלולה להיות חלשה, והם פגיעים יותר לזיהום. לדברי רוברט א. בלאק (Robert E. Black) מבית הספר לרפואה ציבורית של אוניברסיטת ג'ונס הופקינס, "מצב של תת-משקל וחסר בוויטמינים ובמינרלים יכול לגרום לירידה ביעילות מערכת החיסון ומערכות אחרות המהוות את מערכת ההגנה של הגוף, ויש לסווגן כסיבות המקוריות למוות אם הן מלוות במחלות מידבקות הגורמות למוות באופן ישיר." אנשים הסובלים מתת-משקל עקב תת-תזונה נמצאים ברמת סיכון גבוה במיוחד משום שלא רק שסך כל כמות הקלוריות שהם צורכים במזון עלולה להיות בלתי מספקת, אלא גם צריכת חומרים מזינים חיוניים, בייחוד חומצות אמינו נחוצות, וחומרים הנדרשים בכמויות זעירות כדוגמת ויטמינים ומינרלים.
אצל נשים עלול תת-משקל קיצוני לגרום להפסקת הווסת (אמנוריאה) וסיבוך אפשרי במהלך ההריון. תת-משקל עלול גם לגרום לאנמיה ולאובדן שיער הראש.
תת-משקל הוא גורם סיכון מוכח לתופעת דלדול העצם (אוסטאופורוזיס), אפילו אצל אנשים צעירים. לעובדה אחרונה זו יש תוצאות חמורות במיוחד, משום שהאנשים הסובלים ממנה אינם מודעים לסכנה, הם יכולים לחוש שהם כשירים ואפילו יכולים להצטיין בספורט אתגרי. לאחר שמתרחש השבר הספונטני הראשון, הנזק הוא לעיתים קרובות בלתי הפיך.

עלייה במשקל

כאשר אדם סובל מתת-משקל קיצוני עד כדי כך שבריאותו נפגעת, קיים לעיתים צורך במאמץ מרוכז לעלות במשקל. הטיפול באדם הסובל מתת-משקל הוא להגדיל את הערך התזונתי של מזונו ובכך להבטיח שסך הקלוריות שאדם אוכל יהיה גדול מסך הקלוריות שהוא שורף לשם ביצוע המטלות היומיות. מקובל גם להוסיף אימון משקולות על מנת להגדיל את מסת השרירים.
רבקה סייר

קורות חייה

סייר נולדה בלונדון. היא למדה בבית הספר לבנות "Watford Grammar School for Girls" ובגיל 13 החלה ללמוד בבית הספר "גודולפין ולאטימר סקול" בהאמרסמית' במערב לונדון.

משחק

ב-1978 כשהייתה בת 14 גילמה את יוליה במחזה "רומיאו ויוליה" מתוך סדרת המחזות השייקספיריים של ה-BBC. עוד הופיעה בטלוויזיה בתפקיד אמיליה סדלי בעיבוד משנת 1987 לרומן "יריד ההבלים". היא שיחקה בתפקיד שוֹנָה בדרמה "The Bill" של רשת ITV, והופיעה בתפקיד אורח בסדרה "קטעים עם פריי ולורי".
בקולנוע הופיעה סייר בסרט "The Shooting Party" בכיכובו של ג'יימס מייסון.
בתיאטרון שיחקה סייר בתפקיד מייבל במחזה "בעל אידיאלי", בתפקיד דיאנה במחזה "סוף טוב הכל טוב" ובתפקיד הנסיכה מרי במחזה "Crown Matrimonial". ב-1989 שיחקה בתפקיד אופליה במחזה "המלט" לצדו של מארק ריילנס בתפקיד הראשי בהפקה של הלהקה השייקספירית המלכותית.
בשנת 2017 שיחקה לצד ג'מה ארטרטון וסם קלאפלין בסרט הדרמה הבריטי "שעתם היפה" ("Their Finest") בבימוי לונה שרפיג.

חיים אישיים

סייר נשואה לשחקן רוג'ר אלאם ולהם שני ילדים.
נוורווינטר נייטס 2

מסכת הבוגד (Mask of the Betrayer)

ב 2007 הוכרזה ויצאה חבילת ההרחבה למשחק בשם מסכת הבוגד (Mask of the Betrayer), החבילה יצאה ב 27 בספטמבר באיחוד האירופאי, ב-9 באוקטובר בארצות הברית ובאחד בנובמבר באוסטרליה. ההרחבה כוללת עלילת המשך לזאת של המשחק המקורי. בנוסף לעלילת המשחק החדשה, ההרחבה כוללת מס' שיפורים כלליים לתוכן, כגון גזעים נוספים לבחירה, יכולות חדשות ושינויים ליכולות קיימות, שיפורים למנוע הגרפי ומקצועות חדשים. החבילה מאפשרת גם לעבור את רמה 20 ובכך לקבל יכולות "אפיות" - יכולות חזקות בצורה ניכרת מהרגילות במשחק.

מסתורי ווסטגייט (Mysteries of Westgate)

ביוני 2008 הוכרזה ויצאה חבילת ההרחבה למשחק בשם מסתורי ווסטגייט (Mysteries of Westgate), ההרחבה מכילה כבין 8-15 שעות של משחק, מיקומים חדשים ודמויות חדשות, ההרחבה אינה קשורה לעלילת המשחק וההרחבה המקוריים.
פרנץ פון מרסי

ביוגרפיה

פון מרסי נולד בלונגווי, ובשנת 1606 התגייס לצבא הקיסרי. בשנת 1630 הוא הועלה לדרגה גבוהה, ובשנת 1631 הוא פיקד על רגימנט רגלים במהלך קרב ברייטנפלד (1631). לאחר מכן הוא הועלה לדרגת גנרלפלדוואכטמייסטר, ובשנים 1635-1637 השתתף במערכות השונות באזור הריין.
בספטמבר 1638 הוא מונה לגנרל הכללי של נסיכות הבוחר מבוואריה, ולאחר מותם של שני הגנרלים האגדיים טילי וולנשטיין קיבל מרסי את הפיקוד על צבא הליגה הקתולית. והדהים את כולם בניצחונו בקרב טוטלינגן, בקרב זה הוביל מרסי כוח משולב של גרמנים לורנים ובווארים, והביס את הכוחות הצרפתיים של המרשל ז'וסיאה רנטזאו. בנוסף על כך לקח מרסי את רנטזאו ו-7,000 מחייליו בשבי, והכריח את הנותרים לסגת חזרה אל אלזס.
בשנת 1644 הותקפו המבצרים הבוואריים בפרייבורג בפיקודו של מרסי בידי כוחות צרפתיים בפיקודם של לואי השני דה בורבון, נסיך דה קונדה ואנרי דה לה טור. האבדות בקרב זה היו קשים יותר מכל קרב אחר במהלך המלחמה ובסופו כבשו הצרפתים את פרייבורג.  
מרסי מת בגרמניה במהלך קרב נורדלינגן (1645) ב-3 באוגוסט 1645.
רביית בתולים

רביית בתולים (גם: רביית בתולין ובלועזית פרתנוגנזה) היא סוג של רבייה אל-זוויגית. זהו מצב שבו יצור שמורפולוגית הוא זוויג נקבי מעמיד צאצאים בלא צורך בהפריה, עושה זאת בעזרת אברי ההפריה המינית (להבדיל למשל, מצמח, שמתרבה א-מינית בייחורים), וכל הצאצאים של היצור הזה הם בעלי חומר תורשתי זהה לו (להבדיל מהאבקה עצמית).
התופעה הזו קיימת בעולם החי ובעולם הצומח. מינים טקסונומיים המתרבים ברביית בתולים שייכים במקרים רבים לסוגים טקסונומיים שבהם שאר המינים הטקסונומיים מתרבים ברבייה מינית. ידועים מקרים שבהם הכלאה בין מינים טקסונומיים דומים יוצרת יצור כלאיים המתרבה ברביית בתולים.
בכמה מינים של חרקים, הנקבה מבצעת את פעולת הרבייה ללא עזרת הזכר. באופן רגיל, הוולדות הנקביים הבוקעים מביצים בלתי-מופרות אלו ימשיכו באותה דרך ליצור את הדור הבא. אך לעיתים, בעונה עם תנאי-קיום קשים, יכולות הנקבות לעבור הפריה מינית שבעקבותיה הן תטלנה ביצים עמידות עם זכרים ונקבות.
בכמה מינים רביית הבתולים היא הנורמה הרווחת, והזכרים חסרים לגמרי או נדירים ביותר. ישנם גם מינים, כמו חלק מהמינים של התולעים הנימיות, בהם צצים זכרים רק במצבי עקה. דהיינו, במצב בו השרידה הופכת לקשה, חלק מהנקבות הופכות לזכרים והאוכלוסייה עוברת מרביית בתולין לרבייה מינית. כך גדל הגיוון הגנטי באוכלוסייה וגדל גם הסיכוי, שחלק ממנה ישרוד את מצב העקה.
במינים אחרים, רביית הבתולים מוגבלת ללידת זכרים בלבד, כגון אצל הדבוראים, שזכריהם נולדים מביצים בלתי מופרות, להבדיל מהנקבות, שכולן נולדות מביצים מופרות.
יש גם מינים כדוגמת פרפר-המשי, טוואי האלון וארבה-המדבר, המקיימים רביית-בתולים אקראית: מן הביצים הלא-מופרות יכולים לבקוע לעיתים זכרים ולעיתים (בהטלה אחרת) נקבות.
רביית בתולים תועדה גם בתרנגול הודו, כריש, כוח ענק, פיתון ועוד. למעשה, באופן תאורטי כל בעלי החוליות של הלא-יונקים מסוגלים לרביית בתולין.

יעילות רביית הבתולים

רביית הבתולים ברוב המינים המקיימים אותה היא בעצם תחליף לרבייה מינית שהמין יכול ליצור. אך במקרים בהם אין זכרים בסביבה יוכל המין להמשיך ולהתרבות גם ללא צורך בזוויג הזכרי וכך לשמר את המין. מאידך, רביית בתולים מפחיתה את הגיוון הגנטי באוכלוסייה, בהשוואה לרבייה מינית, ובכך מפחיתה את יכולת המין להסתגל לתנאי סביבה משתנים.
בית הכנסת הגדול (רעננה)

היסטוריה

בתחילת שנות ה-20 של המאה העשרים, התפללו חברי המושבה הצעירה בחדר שהיקצה המתיישב פטרוז'נסקי בצריף משפחתו. בהדרגה גדלה המושבה ובתים החלו לקום לאורך רחוב אחוזה. מספר המתפללים גדל ולבית הכנסת הוקצה חדר בבנין בית העם  שבנייתו נסתיימה בשנת 1927.
בימי חג ומועד, כאשר החדר היה צר מלהכיל את מספר המתפללים, נהגו לקיים את התפילה באולם המרכזי של בית העם. לימים הוקם צריף בסמוך לבית העם ולשם הועתק בית הכנסת.
בשנות ה-30 הוחל בבנייתו של בית הכנסת הגדול אשר תוכנן על ידי האדריכל יהודה מגידוביץ'. בנייתו נמשכה שנים רבות והוא נחנך ברוב עם בשנת 1939. במשך השנים הוכנסו בבניין שינויים וחזיתו צופתה באבני שיש שעליהם מנורה גדולה. הבניין משמש עד היום כבית הכנסת המרכזי של העיר.
בתחילה שימש הרב סוקולובר כרב בית הכנסת ואחריו שימש בתפקיד הרב מלץ. שניהם היו גם הרבנים הראשיים של העיר.
כיום נוהג רבה הראשי הנוכחי של העיר, הרב יצחק חיים פרץ, לפקוד את בית הכנסת לעיתים קרובות.
בית הכנסת מורכב מאולם מרכזי גדול ומעליו עזרת נשים. משני צידי הכניסה הראשית ישנם שני אולמות תפילה קטנים המשמשים למניינים שונים ועריכת קידושים.
בשנת 1961 צוירה תיקרת בית הכנסת בציוריו של אדריכל מאיר בן אורי. המטיבים בציורים הפיוט "לחי עולמים" ופירות הדר ענפים ופרחים.
Simple Network Management Protocol

Simple Network Management Protocol (ראשי תיבות: SNMP, בתרגום חופשי: פרוטוקול פשוט לניהול רשת) הוא פרוטוקול תקשורת עשיר לניהול רשתות TCP/IP מבוזרות תוך שימוש בארכיטקטורה מיוחדת של סוכנים ותחנת ניהול מרכזית. הפרוטוקול פועל על גבי מודל שרת–לקוח, שבו בכל מחשב או התקן רשת ישנו סוכן תוכנה המדווח לתחנת הניהול המרכזית.
פרוטוקול SNMP פועל בשכבת היישום במודל ה-TCP/IP, מעל UDP בפורטים 161 ו-162. בעזרת הפרוטוקול ניתן לנטר ולנהל רכיבים שונים ברשת מחשבים, כמו מתגים, נתבים, שרתים, מדפסות ועוד, ולנהל מידע עשיר, כגון נתוני חומרה ותוכנה, סטטיסטיקות של שימוש בתוכנות וביישומים, וכל נתון בעל ערך לניטור וניהול הרשת ורכיביה. בפועל, השימוש בפרוטוקול ברוב המקרים הוא לקבלת נתונים ולא לשינוי הגדרות.

מבנה הנתונים

ייצוג המידע על ידי סוכני SNMP על הרכיבים המנוהלים ברשת נעשה על ידי Management Information Base, או בקיצור MIB. מבנה נתונים זה הוא עץ היררכי, בו לכל קודקוד ממופה מספר זהות ייחודי, הנקרא Object Identifier, ובקיצור OID. מספר הזהות הוא מחרוזת המורכבת ממספרים המפורדים על ידי נקודות; המחרוזת מתארת את המסלול שיש לבצע כדי להגיע אל הקודקוד משורש העץ: כל מספר מייצג בתורו לאיזה קודקוד יש לעבור בשלב זה של המסלול. למשל, 1.2.4 הוא ה-OID המתאים לקודקוד אליו מגיעים אם בוחרים במסלול המוביל מהשורש (1) אל הקודקוד השני המחובר ישירות אל השורש (2) ומשם אל הקודקוד הרביעי (4).
על פי הפרוטוקול, לכל קודקוד בעץ ההיררכי יש משמעות קבועה מראש. אם כן, כאשר רוצה NMS לקבל מידע מסוכן כלשהו, הוא שולח אליו בקשה ובא הוא מציין את ה-OID אותו הוא רוצה לקבל. כעת, הסוכן ניגש אל המקום הרלוונטי ב-MIB ושולף משם את המידע הנחוץ, אותו הוא מחזיר אל ה-NMS. ה-NMS יודע גם לבצע את התרגום בין OID לערך קריא וברור, ובכך מאפשר להשתמש בו בצורה מובנת.
מחוזות פינלנד

בשנים 1997-2009, פינלנד הייתה מחולקת מבחינה אדמיניסטרטיבית לשישה מחוזות (läänit,לאניט). ב-1 באוקטובר 2010 חולקה פינלנד לאזורים.
סנשו הראשון, מלך פורטוגל

חייו

סנשו הראשון נולד בקוימברה בפורטוגל ב-11 בנובמבר 1154, לאפונסו הראשון, מלך פורטוגל ומפאלדה מסבויה, מלכת פורטוגל, בתם של אמדאו השלישי, רוזן סבויה ומאו מאלבון. סנשו הוטבל בשם מרטין, מכיוון שנולד ביום חגו של מרטין מטור. בשנת 1170 קיבל סנשו מאביו תואר אבירות, ומונה למשנה למלך. מכיוון שמלכי לאון וקסטיליה לא הכירו בעצמאותה של פורטוגל, כרת אביו אפונסו ברית עם ממלכת אראגון, ולפיה התחתן סנשו עם דולסה מאראגון אחותו של אלפונסו השני, מלך אראגון, ובתמורה הכירה אראגון בשנת 1174 בעצמאות פורטוגל.
בשנת 1185 מת אביו אפונסו הראשון, מלך פורטוגל, ואפונסו עלה במקומו לשלטון. סנשו הפסיק את המלחמות עם ממלכות לאון וקסטיליה, והפנה את כוחו נגד המורים המוסלמים בדרום חצי האי, ובשנת 1188 כבש את העיר סילבס. אולם בשנת 1191 בעקבות תקיפת הממלכה על ידי מלכי לאון וקסטיליה, נאלץ סנשו לוותר על העיר סילבס.
סנשו הקדיש הרבה מזמנו לארגון פוליטי ואדמיניסטרטיבי של הממלכה החדשה, הוא צבר אוצר לאומי, תמך בתעשיות חדשות וקידם את המעמד הבינוני של הסוחרים. בנוסף בנה סנשו כמה יישובים חדשים, וטרח לאכלס את האזורים המרוחקים בצפון פורטוגל. סנשו היה גם ידוע באהבתו לידע וספרות שלו, ואף כתב כמה ספרי שירה, והשתמש באוצר המלוכה על מנת לשלוח תלמידים פורטוגזיים לאוניברסיטאות באירופה.
ב-25 במרץ 1223 מת סנשו הראשון, ובנו אפונסו השני, מלך פורטוגל עלה לשלטון במקומו.
אדהמר דה סילבה

ביוגרפיה

דה סילבה נולד בסאו פאולו למשפחה ענייה. הוא התאמן בהדרכתו של המאמן הגרמני דיטריך גרנר והחל להשתתף בתחרויות בקפיצה משולשת בשנת 1947.
באולימפיאדת לונדון (1948) סיים דה סילבה במקום 8 בקפיצה משולשת בתוצאה של 14.49 מטר.

שיאן עולם

בתחרות שנערכה בסאו פאולו ב-3 בדצמבר 1950 הישווה דה סילבה את שיא העולם של נאוטו טאג'ימה מיפן, בתוצאה של 16.00 מטר. 
במשחקים הפאן אמריקאיים שנערכו בבואנוס איירס, ארגנטינה בפברואר 1951 זכה דה סילבה במדליית זהב הראשונה שלו בתחרות בינלאומית גדולה בקפיצה משולשת, בתוצאה של 15.19 מטר.
בתחרות שנערכה בריו דה ז'ניירו ברזיל, ב-30 בספטמבר אותה שנה הוא שיפר את שיאו העולמי בס"מ אחד והעמידו על 16.01 מטר.

אלוף אולימפי

באולימפיאדת הלסינקי (1952) זכה דה סילבה במדליית זהב בקפיצה משולשת בשיא עולם חדש של 16.22 מטר, לפני ליאוניד שצ'רבאקוב מברית המועצות (15.98 מטר) וארנולדו דבוניס מוונצואלה (15.52 מטר). 
במשחקים הפאן אמריקאיים שנערכו במקסיקו סיטי, מקסיקו במרץ 1955 זכה דה סילבה בקפיצה משולשת בפעם השנייה ברציפות והחזיר לעצמו את השיא העולמי בתוצאה של 16.56 מטר. שיא זה החזיק מעמד 3 שנים ונשבר על ידי אולג רקובסקי מברית המועצות (16.59 מטר).
באוניברסיאדה שנערכה בסן סבסטיאן, ספרד בקיץ אותה שנה זכה דה סילבה במדליית זהב בקפיצה משולשת בתוצאה של 15.99 מטר.
באולימפיאדת מלבורן (1956) זכה דה סילבה במדליית זהב בקפיצה משולשת והגן על תוארו בשיא אולימפי נחדש של 16.35 מטר, לפני ויליאלמור איינרסון מאיסלנד (16.26 מטר) וויטולד קרייר מברית המועצות (16.02 מטר).
במשחקים הפאן אמריקאיים שנערכו בשיקגו, ארצות הברית באוגוסט 1959 זכה דה סילבה בקפיצה משולשת בפעם השלישית ברציפות בתוצאה של 15.90 מטר.
באולימפיאדת רומא (1960) סיים דה סילבה רק במקום ה-14 בקפיצה משולשת בתוצאה של 15.07 מטר ולא הצליח הגן על תוארו.
בשנת 1959 השתתף דה סילבה בסרט אורפאו נגרו של הבמאי הצרפתי מרסל קאמי בתפקיד המוות. הסרט עטור השבחים זכה בפרס "דקל הזהב" בפסטיבל קאן, בפרס אוסקר לסרט הזר הטוב ביותר ובפרס גלובוס הזהב לשנת 1960.
רמי דואני

קריירה

דואני החל את הקריירה במחלקת הנוער של הפועל תל אביב, ובעונת 2006/2007 עלה לסגל הקבוצה הבוגרת של המועדון, וכבר במהלך הקיץ שותף במשחקי גביע הטוטו של הקבוצה. במהלך העונה הפגינו שחקני ההגנה של הפועל תל אביב רמת משחק לא יציבה. כתוצאה מכך, החליט צוות האימון של הקבוצה לצרף לסגל באופן קבוע את דואני ואת המגן דני בונדר, כמו גם את הקשר ביברס נאתכו. ב-30 בדצמבר 2006 ערך דואני את הופעת הבכורה שלו בליגת העל, כשנכנס כמחליף בניצחון 4–3 על הכח עמידר רמת גן. פחות מחודש לאחר מכן כבר פתח בהרכב לראשונה, בניצחון 2–0 על הפועל פתח תקווה, ולאחר מכן תפס מקום קבוע בהרכב הקבוצה. באותה עונה ערך דואני 30 הופעות במדי הפועל תל אביב בכל המסגרות (מתוכן 3 במסגרת גביע אופ"א), וכבש 2 שערים - הראשון בתיקו 1–1 מול הפועל כפר סבא, והשני בניצחון 3–0 בדרבי מול מכבי תל אביב במחזור הסיום של העונה. דואני פתח בהרכב הקבוצה בכל משחקי גביע המדינה בעונה זו, ובסיומה זכה עם הקבוצה בגביע לאחר ניצחון על הפועל אשקלון במשחק הגמר.
בעונת 2007/2008 שמר דואני על מקומו בהרכב הקבוצה, אך כבר בתחילת העונה התדרדרה הקבוצה לתחתית הטבלה, ולאחר הגעתו של המאמן אלי גוטמן איבד דואני את מקומו לטובת אלין טופוזאקוב, ובהמשך העונה שותף בעיקר כמחליף. בעונת 2008/2009 הושאל דואני לקבוצת הפועל כפר סבא מהליגה הלאומית, ובמדיה רשם 12 הופעות בכל המסגרות, וכבש שער אחד, מול מכבי אחי נצרת.
בעונת 2009/2010 חזר דואני לסגל הפועל תל אביב, אך לא קיבל דקות משחק מלבד שלושה משחקים בגביע הטוטו, ובחלון ההעברות של חודש ינואר 2010 הושאל למכבי אחי נצרת שנאבקה על ההישרדות בתחתית ליגת העל, אך לא הצליח לסייע לה להינצל מירידה לליגה הלאומית.
בעונת 2010/2011 חזר דואני להתאמן עם הפועל תל אביב, אך לא נכלל בסגל הקבוצה. במהלך העונה שותף דואני במשחק דרבי מול מכבי תל אביב בגביע הטוטו, מכיוון שהקבוצה התייצבה למשחק עם שחקני נוער ומחליפים. דואני כבש את השער הראשון במשחק שהסתיים בתיקו 3–3, אך לאחר מכן התברר שהוא שותף שלא כחוק, מכיוון שלא היה רשום בסגל הקבוצה בהתאחדות, ועל הפועל תל אביב נגזר הפסד טכני. בהמשך העונה נפצע דואני במהלך אימון ולא חזר לשחק עד תום העונה.
לקראת עונת 2011/2012 חזר דואני בהדרגה לאימונים מלאים והתאושש מהפציעה, ובחלון ההעברות של חודש ינואר 2012 שוחרר מהפועל תל אביב וחתם בהפועל פתח תקווה. דואני פתח בהרכב הקבוצה לראשונה במשחק מול הפועל חיפה, אך ארבעה ימים מאוחר יותר נפצע כבר בתחילת משחק גביע המדינה מול מ.ס. אשדוד. דואני לא שיחק בהמשך עונה זו, ובסופה שוחרר מהמועדון ולא חזר לשחק כדורגל מקצועני.
לזכותו של דואני 20 הופעות בנבחרת הנוער של ישראל, במדיה כבש 3 שערים. בנבחרת הצעירה של ישראל הופיע דואני לראשונה ב-10 בינואר 2007, במשחק נגד הנבחרת הצעירה של קפריסין. דואני היה שותף להופעותיה של הנבחרת הצעירה ביורו 2007 לנבחרות צעירות, ובסך הכל רשם 9 הופעות במדי הנבחרת הצעירה.